CELEX: 31982D0808
Language: el
Date: 1982-11-25 00:00:00
Title: 82/808/EOK: Απόφαση τής Επιτροπής τής 25ης Νοεμβρίου 1982 περί περατώσεως τής διαδικασίας αντιντάμπινγκ όσον αφορά τίς εισαγωγές φύλλων αργιλίου (αλουμινίου) γιά οικιακή χρήση καί γιά χρήση τών βιομηχανιών προπαρασκευής φαγητών, καταγωγής Αυστρίας, Λαϊκής Δημοκρατίας τής Γερμανίας, Ουγγαρίας καί Ισραήλ

Avis juridique important

|

31982D0808

82/808/EOK: Απόφαση τής Επιτροπής τής 25ης Νοεμβρίου 1982 περί περατώσεως τής διαδικασίας αντιντάμπινγκ όσον αφορά τίς εισαγωγές φύλλων αργιλίου (αλουμινίου) γιά οικιακή χρήση καί γιά χρήση τών βιομηχανιών προπαρασκευής φαγητών, καταγωγής Αυστρίας, Λαϊκής Δημοκρατίας τής Γερμανίας, Ουγγαρίας καί Ισραήλ  

Επίσημη Εφημερίδα αριθ. L 339 της 01/12/1982 σ. 0058 - 0059

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 25ης Νοεμβρίου 1982  περί περατώσεως της διαδικασίας αντιντάμπινγκ όσον αφορά τις εισαγωγές φύλλων αργιλίου (αλουμινίου) για οικιακή χρήση και για χρήση των βιομηχανιών προπαρασκευής φαγητών, καταγωγής Αυστρίας, Λαϊκής Δημοκρατίας της Γερμανίας, Ουγγαρίας και Ισραήλ  (82/808/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 3017/79 της 20ής Δεκεμβρίου 1979 του Συμβουλίου περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 9,  Μετά από διαβουλεύσεις στο πλαίσιο της Συμβουλευτικής Επιτροπής του άρθρου 6 του κανονισμού αυτού,  Εκτιμώντας:  ότι η Επιτροπή έλαβε, τον Σεπτέμβριο 1981, καταγγελία που υποβλήθηκε από την British Aluminium Foil Rollers Association (BAFRA) εξ ονόματος όλων σχεδόν των κοινοτικών παραγωγών φύλλων αργιλίου (αλουμινίου) αυτού του είδους, που αναφέρει ότι ασκείται πρακτική ντάμπινγκ όσον αφορά τις εισαγωγές φύλλων αργιλίου (αλουμινίου) καταγωγής Αυστρίας, Λαϊκής Δημοκρατίας της Γερμανίας, Ουγγαρίας και Ισραήλ·  ότι, δεδομένου ότι η καταγγελία παρείχε επαρκή αποδεικτικά στοιχεία σχετικά με την ύπαρξη ντάμπινγκ όσον αφορά τα προϊόντα αυτού του είδους που προέρχονται από τις τρείς προαναφερθείσες χώρες και σχετικά με την ύπαρξη ζημίας που προκύπτει από αυτήν, η Επιτροπή ανακοίνωσε με δημοσίευση στην Επίσημη Εφημερίδα των Ευρωπαϊκών Κοινοτήτων (3) την έναρξη διαδικασίας όσον αφορά τις εισαγωγές φύλλων αργιλίου (αλουμινίου) καταγωγής Αυστρίας, Λαϊκής Δημοκρατίας της Γερμανίας, Ουγγαρίας και Ισραήλ, και άρχισε έρευνα επί του θέματος·  ότι η Επιτροπή ειδοποίησε επισήμως τους ενδιαφερόμενους εξαγωγείς και εισαγωγείς, καθώς και τους αντιπροσώπους των χωρών εξαγωγής και των καταγγελλόντων·  ότι η Επιτροπή παρείχε στα άμεσα ενδιαφερόμενα μέλη τη δυνατότητα να γνωστοποιήσουν εγγράφως τις απόψεις τους και να ακουσθούν προφορικά·  ότι η πλειονότητα των ενδιαφερομένων μερών έκανε χρήση της δυνατότητας αυτής·  ότι, κατά τη διάρκεια της διαδικασίας, η Επιτροπή προσπάθησε να συλλέξει και να επαληθεύσει όλες της πληροφορίες που έκρινε αναγκαίες και προέβη σε επιτόπιο έλεγχο στις εγκαταστάσεις των περισσοτέρων κοινοτικών παραγωγών που υπέβαλαν την καταγγελία, δηλαδή των παραγωγών: AASV Folie a/s στη Δανία, SCAL SA στη Γαλλία, Aluminium - Walzwerke Singen GmbH και VAW Leichtmetall GmbH στην Ομοσπονδιακή Δημοκρατία της Γερμανίας, ELVAL SA στην Ελλάδα, Unidare Ltd στη Δημοκρατία της Ιρλανδίας, Comitel SpA και Sava-Alluminio Veneto SpA στην Ιταλία, Bacofoil Ltd και Star Aluminium Company Ltd στο Ηνωμένο Βασίλειο· ότι διεξήχθη επίσης επιτόπιος έλεγχος στις εγκαταστάσεις του αυστριακού εξαγωγέα Teich Aluminium AG·  ότι η έρευνα απέδειξε ότι το σύνολο σχεδόν των εξαγωγών προς την Κοινότητα φύλλων αργιλίου (αλουμινίου) για οικιακή χρήση και για χρήση των βιομηχανιών προπαρασκευής φαγητών, καταγωγής Λαϊκής Δημοκρατίας της Γερμανίας, προοριζόταν για την Ομοσπονδιακή Δημοκρατία της Γερμανίας καί, σύμφωνα με το συνημμένο στη συνθήκη ΕΟΚ πρωτόκολλο, οι εν λόγω εξαγωγές δέον να θεωρηθούν σαν μέρος του γερμανικού εσωτερικού εμπορίου· οι υπόλοιπες εξαγωγές του εν λόγω προϊόντος από τη Λαϊκή Δημοκρατία της Γερμανίας προς την Κοινότητα κατά το 1981 ήταν ασήμαντες καί, υπό τις συνθήκες αυτές, οιαδήποτε ζημία προξενήθηκε στην κοινοτική βιομηχανία λόγω των συγκεκριμένων εισαγωγών θεωρείται ως ελάχιστη·  ότι η Επιτροπή, επιδιώκοντας να επιβεβαιώσει αν οι εισαγωγές φύλλων αργιλίου από την Αυστρία απετέλεσαν αντικείμενο ντάμπινγκ, διαπίστωσε κατά την πορεία της έρευνας ότι το προϊόν εξαγόμενο προς την Κοινότητα δεν επωλείτο ακριβώς στην ίδια μορφή όπως στην εσωτερική αγορά. Υπό τις συνθήκες αυτές, η κανονική αξία υπολογίσθηκε βάσει του κόστους παραγωγής ομοειδούς προϊόντος στην Αυστρία, συμπεριλαμβανομένου ενός περιθωρίου για γενικά έξοδα, όπως προέβλεπε ο αυστριακός εξαγωγέας, συν ένα περιθώριο κέρδους ύψους 4 % που θεωρήθηκε λογικό υπό το φώς της προηγούμενης αποδόσεως κέρδους της βιομηχανίας· οταν η κανονική αξία, που σχηματίσθηκε κατ' αυτόν τον τρόπο, συγκρίθηκε με την τιμή εξαγωγής προς την Κοινότητα δεν διαπιστώθηκε η ύπαρξη πρακτικής ντάμπινγκ·  ότι οι εξαγωγείς από το Ισραήλ προς την Κοινότητα φύλλων αργιλίου του είδους αυτού που αναφερόταν στην καταγγελία, οι οποίες ανέρχονταν σε 1 131 τόνους κατά το 1980, διακόπηκαν πρακτικά μετά το Σεπτέμβριο του 1981, μετά τη διάλυση της μόνης ισραηλινής παραγωγού εταιρείας και οι συνολικές εξαγωγές για το 1981 ήταν μόνο 449 τόνοι, που αντιπροσώπευαν τμήμα 1,1 % της κοινοτικής αγοράς· ότι οι εισαγωγές του ίδιου προϊόντος από το Ισραήλ κατά το 1981 υπολογίζεται ότι θα καταλάβουν ένα σχετικά ασήμαντο τμήμα αγοράς· ότι, επιπλέον, η εταιρεία που ανέλαβε την επιχείρηση του ισραηλινού παραγωγού προσδιόρισε ότι οιαδήποτε νέα συμβόλαια για προμήθειες προς την ΕΟΚ, που θα αποτελέσουν αντικείμενο διαπραγματεύσεων στο μέλλον, θα συναφθούν σε τιμές που δεν θα προκαλούν ζημία στους παραγωγούς της Κοινότητας· ότι κάτω από τις συνθήκες αυτές δεν θεωρείται ότι υφίσταται ζημία ή απειλή ζημίας για τους κοινοτικούς παραγωγούς·  ότι οι εξαγωγές προς την Κοινότητα του εν λόγω είδους φύλλων αργιλίου καταγωγής Ουγγαρίας ανήλθαν σε 917 τόνους κατά το 1980, 1 136 τόνους το 1981 και υπολογίζεται ότι δεν θα υπερβούν τους 1 200 τόνους το 1982· το τμήμα της αγοράς που κατέλαβαν οι εν λόγω εισαγωγές στην Κοινότητα κατά το 1981 ελαττώθηκε σε σύγκριση με αυτό του 1980· επιπλέον, η έρευνα της Επιτροπής δεν έφερε στην επιφάνεια αποδείξεις για μειωμένες τιμές ή για οιαδήποτε καταστολή των τιμών που να προκλήθηκε από τις εν λόγω εισαγωγές· εν όψει των ανωτέρω η Επιτροπή κατέληξε στο συμπέρασμα ότι οι συνέπειες των εισαγωγών από την Ουγγαρία, ακόμα και αν ληφθούν σε συνδυασμό με τις εισαγωγές από τη Λαϊκή Δημοκρατία της Γερμανίας και το Ισραήλ, δεν προξενούν ζημία στους κοινοτικούς παραγωγούς·  ότι, υπό τις συνθήκες αυτές, ενδείκνυται να περατωθεί η διαδικασία, όσον αφορά εισαγωγές φύλλων αργιλίου για οικιακή χρήση και για χρήση των βιομηχανιών προπαρασκευής φαγητών, καταγωγής Αυστρίας, Λαϊκής Δημοκρατίας της Γερμανίας, Ουγγαρίας και Ισραήλ,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο μόνο  Τερματίζεται δια της παρούσης η αντιντάμπινγκ διαδικασία όσον αφορά εισαγωγές φύλλων αργιλίου για οικιακή χρήση και για χρήση των βιομηχανιών προπαρασκευής φαγητών (1), καταγωγής Αυστρίας, Λαϊκής Δημοκρατίας της Γερμανίας, Ουγγαρίας και Ισραήλ.  Έγινε στις Βρυξέλλες, στις 25 Νοεμβρίου 1982.  Για την 'Επιτροπή  Francois-Xavier ORTOLI  Αντιπρόεδρος  (1) ΕΕ αριθ. L 339 της 31. 12. 1979, σ. 1.  (2) ΕΕ αριθ. L 178 της 14. 6. 1982, σ. 9.  (3) ΕΕ αριθ. C 8 της 14. 1. 1982, σ. 5.  (1) Κώδικας NIMEXE: ex 76.04-72· κλάση ex 76.04 του Κοινού Δασμολογίου.